**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 07.10.2019, ora 08.00 – 08.10.2019, ora 08.00**

1. ***SITUAŢIA HIDROMETEOROLOGICĂ***

**1. Situația și prognoza hidro pe râurile interioare şi Dunăre din 08.10.2019, ora 07.00**

**RÂURI**

Debitele au fost relativ staţionare, exceptând cursul superior al Prutului, cursurile mijlocii şi inferioare ale: Someşului, Crişului Alb, Târnavelor, Bistriţei şi cursurile inferioare ale Vişeului, Izei, Turului, Sucevei, Moldovei, Trotuşului, Putnei şi Rm. Sărat, unde au fost în creştere prin propagare.

Debitele se situează în general la valori cuprinse între 30-90% din mediile multianuale lunare, mai mari (în jurul și peste normalele lunare) pe râurile din bazinele hidrografice: pe Motru, pe cursul Oltului superior amonte Podu Olt, în bazinul superior al Prahovei, pe cursurile superioare ale Sucevei, Moldovei şi Buzăului şi pe unele râuri din Dobrogea şi mai mici (sub 30%) pe unii afluenţi ai Oltului inferior, pe cursul superior al râului Vedea, pe Jijia şi pe cursul superior al Siretului.

Nivelurile pe râuri la stațiile hidrometrice se situează sub **COTELE DE ATENȚIE.**.

Debitele vor fi relativ staţionare, exceptând cursul superior al Prutului şi cursurile inferioare ale: Someşului, Crişului Alb, Târnavelor şi Bistriţei, unde vor fi în creştere prin propagare.

Sunt posibile mici creşteri de niveluri şi debite, ca urmare a precipitaţiilor, slabe cantitativ, prognozate, pe unele râuri mici din zonele de deal şi de munte.

Nivelurile pe râuri la stațiile hidrometrice se vor situa sub **COTELE DE ATENȚIE.**

**DUNĂRE**

Debitul la intrarea în ţară (secţiunea Baziaş) în intervalul 07.10.2019 – 08.10.2019 a fost staţionar, având valoarea de 2300 m3/s, sub media multianuală a lunii octombrie (3850 m3/s).

În aval de Porţile de Fier debitele au fost relativ staţionare.

Debitul la intrarea în ţară (secţiunea Baziaş) va fi staţionar (2300 m3/s).

În aval de Porţile de Fier, debitele vor fi în creştere pe sectorul Gruia – Bechet şi relativ staţionare pe sectorul Corabia – Tulcea.

**2.** **Situația meteorologică în intervalul 07.10.2019, ora 09.00 – 08.10.2019, ora 06.00**

**ÎN ŢARĂ**

Vremea a fost deosebit de rece. Temperaturile maxime s-au încadrat între 5 grade la Suceava, Rădăuți, Târgu Neamț și Piatra Neamț și 19 grade la Calafat și Băile Herculane, iar abaterile negative față de mediile climatologice au fost de până la 10...11 grade în nordul Moldovei. Cerul a fost mai mult noros în regiunile estice și sudice, temporar noros în centru și variabil la senin în rest. A plouat slab și pe arii restrânse în Moldova, nordul Olteniei, nordul și centrul Munteniei, precum și în estul și în sud-estul Transilvaniei, iar în Carpații Orientali și Meridionali local au fost mai ales ninsori și s-a depus strat nou de zăpadă ce măsura la ora 21 până la 21 cm la Vf. Ceahlău-Toaca. Vântul a suflat slab și moderat. La ora 06 se înregistrau valori termice cuprinse între -4 grade la Târgu Lăpuș și 11 grade la Constanța-Dig. Pe suprafețe mici, la începutul intervalului a fost ceață în nord-vest și centru, iar noaptea s-a prods brumă, în Crișana, MaRamureș, Transilvania, precum și în nordul Banatului și al Moldovei.

**NOTĂ:** de ieri de la ora 8.00 au fost în vigoare 2 atenționări cod galben pentru fenomene meteorologice periculoase imediate: 1 de SRPV Cluj și 1 de SRPV Timișoara.

**LA BUCUREŞTI**

Valorile termice au scăzut față de intervalul anterior, iar vremea a devenit deosebit de rece pentru această dată. Cerul a fost mai mult noros, însă doar la începutul intervalului a plouat slab. Vântul a suflat slab și moderat. Temperatura maximă a fost de 12 grade la Afumați și Băneasa și de 14 grade la Filaret. La ora 06 se înregistrau 7 grade la toate stațiile meteorologice.

**3. Prognoza meteorologică în intervalul 08.10.2019, ora 09.00 – 09.10.2019, ora 09.00**

**ÎN ŢARĂ**

Vremea se va menține deosebit de rece. Temperaturile maxime se vor încadra între 9 și 17 grade, iar cele minime vor fi cuprinse între -2 și 8 grade, mai scăzute în depresiuni, până spre -8 grade în cele din estul Transilvaniei. Cerul va avea înnorări în prima parte a zilei în regiunile sudice, estice și parțial în centru, apoi va deveni mai mut senin. Vor fi precipitații slabe, local și mixte în zona Carpaților Meridionali și de Curbură și cu totul izolat, ploi, în restul teritoriului.  Vântul va sufla slab și moderat, cu unele intensificări pe crestele montane și pe litoral. Spre sfârșitul intervalului, în zonele joase de relief pe arii relativ restrânse se va semnala ceață, iar, local, în nordul, centrul țării, în zonele deluroase și cu totul izolat în celelalte regiuni, se va produce brumă.

**LA BUCUREŞTI**

Vremea se va menține deosebit de rece. Cerul va avea înnorări în prima parte a zilei, apoi se va însenina treptat. Vântul va sufla slab și moderat. Temperatura maximă se va situa în jurul valorii de 14 grade, iar cea minimă va fi de 4...5 grade, mai scăzută în zona preorășenească spre 1 grad.

1. ***CALITATEA APELOR***

Nu s-au înregistrat evenimente deosebite.

1. ***CALITATEA MEDIULUI***
2. **În domeniul aerului**

**I.G.S.U.** informează telefonic despre producerea, în dimineața zilei de 07.10.2019, unui incendiu la un service auto situat pe Calea Dudești, nr 167, municipiul București, cu degajare mare de fum în atmosferă. Suprafața afectată de incendiu: cca 400 mp. ISU B-IF a intervenit cu 7 autospeciale cu apă și spumă și 1 mașină de descarcerare. Nu s-au înregistrat victime umane. Nu se cunosc deocamdată cauzele declanșatoare. Vom reveni cu informații suplimentare.

1. **În domeniul solului şi vegetaţiei**

Nu s-au înregistrat evenimente deosebite.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE